
Háromdimenziós szivárgásmodellezés mobil árvízvédelmi fal környezetében

TDK dolgozatom keretében a Dagály strandfürdő területén épülő, új úszókomplexum védelmére tervezett mobil árvízvédelmi gátrendszer környezetében vizsgáltam a szivárgási viszonyokat. A tervezett mobil árvízvédelmi falhoz tartozó vízzáró fal építése előtt méretezésre szorul a terület alatti, vízvezető homokos kavicsréteg lezárásának aránya.

A talajban mozgó víz az építőmérnöki gyakorlatban jelentős szerepet játszik. Fontos ismernünk, hogy a talajvíz természetes áramlását hogyan befolyásolja egy újonnan létesített műtárgy. Külön problémát jelent, ha a vízvezető réteg közvetlen kapcsolatban áll egy felszíni vízfolyással. Jelen esetben az új mobilgát a hozzátartozó vízzáró fallal két fontos problémát is felvet. A vízzáró falak esetén a szivárgó vízmennyiség, és ezáltal a mentett oldali vízszint jelentősebb csökkentése csak a vízvezető réteg lehető legnagyobb részének lezárásával oldható meg. Ez azonban kisvíz esetén (Duna felé történő áramláskor) visszaduzzasztási problémákat okozhat a hátsó területek víztelenítésében. Amennyiben azonban túl nagy teret engedünk a talajvíz mozgásának, az árvízvédelmi rendszer használhatatlanná válik, magas vízállás esetén a mentett oldalon jelentős vízmennyiség jelenhet meg.
Munkám során egy közel 3 négyzetkilométeres Duna parti terület modelljét készítettem el, ahol a vízzáró fal kiépítését követően kialakuló szivárgási viszonyokat korszerű vizsgálatokkal, háromdimenziós, végeselemes modellezéssel, MIDAS GTS programmal határoztam meg. A mértékadó árhullám vizsgálatát kétdimenziós, végeselemes modellezéssel, PLAXIS 2011 programmal vizsgáltam.



